Matovič, Igor, poslanec NR SR (2014-11-09):
Pán predseda parlamentu, pán premiér, členovia vlády, milé dámy a páni, skupina opozičných poslancov využíva svoje ústavné právo a predkladá návrh na vyslovenie nedôvery predsedovi vlády Robertovi Ficovi. Mne pripadla milá povinnosť tento náš návrh pred vami uviesť a obhájiť. Pán premiér, začnem otázkami na vás: Opätovne ste prikázali, aby sme rokovali o vašom odvolávaní v noci, tentokrát ste navyše prikázali, aby to bolo cez víkend, čoho sa, pán premiér, tak bojíte, vari nie pravdy? Prečo robíte všetko pre to, aby sa o tejto schôdzi dozvedelo čo najmenej ľudí? Z čoho máte taký veľký strach? Prepáčte, ale konáte ako slaboch, ktorý sa bojí pravde pozrieť do očí. Možno si myslíte, že nás umlčíte, dáte nás rokovať proti noci, proti sobotnej noci, a my po troch hodinách to vzdáme. Určite to nevzdáme. Možno si myslíte, že nás tým pokoríte. A to vám zase hovorím, že nás nepokoríte, skôr, naopak, dodáte nám odhodlanie urobiť všetko, aby sme slovenskú politiku zbavili Roberta Fica rovnako, ako sme ju zbavili Slotu či Mečiara. Mohli sme úplne v kľude rokovať v pondelok a v utorok, lebo výjazdové rokovanie vlády máte až v stredu. Takže argumentovať tým je scestné. Teraz samotné zdôvodnenie odvolávania. Pán premiér, návrh predkladáme, lebo ako predseda slovenskej vlády dlhodobo preukazujete očividnú neschopnosť a hlavne neochotu vytvárať účinné mechanizmy na zamedzenie zničujúcich dopadov straníckej korupcie a klientelizmu na hospodárenie štátu. Ako predseda vlády svojím správaním a postojmi dlhodobo zvyšujete v spoločnosti mieru tolerancie voči korupcii. Vaše vyhlásenie vyslovené v súvislosti s pridelením dotácie mestu Žilina, ako aj vaše predošlé vyhlásenie, že je normálne, ak vládna strana uprednostňuje svojich priaznivcov, pôsobia na krehké protikorupčné cítenie v spoločnosti priam zdrvujúco. Utvrdzujú v spoločnosti pocit, že korupcia a stranícky klientelizmus je niečo normálne a pre spoločnosť priam prospešné. Tým vy ako predseda vlády dlhodobo a systematicky povyšujete evidentne korupčné správanie na stranícku a štátnu doktrínu. Korupcia pod taktikou vašej strany SMER už dosiahla takých rozmerov, že tento rok prišlo k bezprecedentnému zastaveniu čerpania zdrojov z európskych fondov so zdôvodnením, že vaša vláda nie je schopná ochrániť čerpanie eurofondov pred rozsiahlou korupciou a ich neefektívnym prideľovaním. Vy ako predseda vlády ste umožnili ovládnuť všetky kľúčové kontrolné inštitúcie v Slovenskej republike, Generálnu prokuratúru, Prezídium Policajného zboru, Najvyšší kontrolný úrad, Úrad pre verejné obstarávanie jednej jedinej politickej strane, strane SMER – SD. Tým ste zároveň veľmi efektívne zamedzili účinnej kontrole, vyšetreniu a obžalobe korupčných trestných činov páchaných vašimi vlastnými ľuďmi. Príklad uvediem neskôr. Predstavitelia vašej strany SMER – SD neumožňujú rokovania mimoriadnych výborov Národnej rady a sabotujú rokovania mimoriadnych schôdzí Národnej rady zvolaných opozičnými poslancami, neumožňujú riadne a včasné prerokovanie opozičných návrhov zákonov v Národnej rade, a tým dlhodobo a systematicky bránia výkonu kontrolnej a zákonodarnej funkcie opozičných poslancov. Toto konanie je bez akýchkoľvek pochybností vždy realizované v súlade s vašou vôľou a príkazmi. Preto ste zaň plne zodpovedný. Aktualizačným dôvodom na vyslovenie nedôvery vám ako predsedovi vlády Slovenskej republiky je prípad dokázaného vykrádania verejných zdrojov v zdravotníctve. Vy ako predseda vlády ste umožnili, aby správnu radu, ako aj dozornú radu nemocnice v Piešťanoch ovládli nominanti strany SMER – SD, a následne svojím konaním spôsobili defraudáciu verejných zdrojov v zdravotníctve v rozsahu 600-tisíc až 1 mil. eur len pri nákupe jedného jediného, životne dôležitého prístroja. Na evidentne nelegálnu činnosť nominantov vládnej strany SMER – sociálna demokracia ste boli opakovane upozornený zástupcami zamestnancov v správnej rade. Na upozornenie ste ani len nereagovali a ste toto konanie celý čas aj kryli. Takýto váš prístup ako predsedu vlády považujeme za jednoznačný dôkaz toho, že ochotu bojovať proti korupcii v skutočnosti len populisticky predstierate a svojím nekonaním v skutočnosti korupciu svojich nominantov priamo kryjete. Je zarážajúce, že kým v prvej súťaži o nové cétečko v Piešťanoch sa zúčastnili priamo zástupcovia dvoch najväčších výrobcov (Siemens a Philips), v opakovanej súťaži už pod kuratelou vašich nominantov sa títo akosi záhadne neobjavili a miesto nich už účinkovali nastrčené firmy, ktoré vystupovali už v role ich sprostredkovateľov. Toto sú síce smeti voči tomu, o čo vaša strana SMER – sociálna demokracia Slovensko korupciou a neschopnosťou pripravila, ale zároveň ide o učebnicový príklad páchania korupcie a manipulácie verejného obstarávania, mimochodom, trestného činu. Pán premiér, viem že sa budete brániť tvrdením, že veď ste odvolali Zvolenskú aj Zmajkovičovú. To beriem, rešpektujem a bol to správny krok, avšak tým ste urazili len metastázy. A vy to veľmi dobre viete. Voči nádoru z Košíc si zasiahnuť nedovolíte, lebo máte strach a máte zrejme aj pokútne záväzky. Akým spôsobom vás držia v rukách? Čo majú na vás, pán premiér? Chcel by som zároveň dokladovať príklad, a to veľmi aktuálny, v podstate včera sa tak trošku uzavrel, ďalšej korupcie v zdravotníctve, evidentnej korupcie v zdravotníctve, ďalšej manipulácie verejného obstarávania, v ktorej bol priamo zapletený poslanec strany SMER – sociálna demokracia. A chcem dokumentovať na tomto prípade, akým spôsobom funguje to alebo kontrola Úradu pre verejné obstarávanie, ak aj tento úrad máte vo vašej moci. Ide o prípad nákupu operačných stolov do Fakultnej nemocnice v Nitre, ktorej šéfuje váš poslanec pán doktor Valocký. Bol medializovaný, takže asi to viete. Táto nemocnica vypísala verejné obstarávanie na dva stoly s nosnosťou 500 kilogramov, 500 kilogramov, ešte raz to hovorím. Neviem, kto z nás tu má vyše 100 kilogramov, ale teda 500 kilogramov, to je celkom slušná hmotnosť. Záhada na tom je, že vlastne s nosnosťou 500 kilogramov existoval len jeden výrobca. Tým pádom, samozrejme, len jeden výrobca sa súťaže zúčastnil, existoval s nosnosťou 450 alebo 454 kilogramov ďalší, s nosnosťou 445 kilogramov ďalší, s nosnosťou 450 kilogramov ďalší (firmy NIMAG, Medpin, RADIX a ďalšie), každopádne posunutie latky vo verejnom obstarávaní o 50 kilogramov hore. A už automaticky sa jej zúčastnil iba ten, ktorý dopredu bol zrejme vybraný. Že, pán poslanec strany SMER, pán doktor Valocký, pán riaditeľ nemocnice? Ak na tento prípad upozornil predseda Lekárskeho odborového združenia, čiže lekár, ktorý má najväčšiu dôveru či odborárov alebo lekárov na Slovensku, ak na tento prípad tento človek upozornil a upozornil priamo Roberta Fica, ako to dopadlo? Robert Fico prípad posunul Úradu pre verejné obstarávanie a Úrad pre verejné obstarávanie napísal, že nemocnica im to obhájila, všetko je v poriadku. A čo následne urobil Úrad vlády? No včera poslal svoju odpoveď MUDr. Petrovi Visolajskému, predsedovi Lekárskeho odborového združenia, kde napísal: „Stanovisko Úradu pre verejné obstarávanie plne rešpektujeme.“ Čiže presne takto funguje kontrola vašich krokov, ktoré vy páchate. Zorganizujete si zmanipulované verejné obstarávanie. Ľudia pošlú podnet predsedovi vlády, však, samozrejme, lebo vyzval ľudí, že keď takýto podnet majú, tak aby ho tam poslali. Pošlú podnet, však dôverujú predsedovi vlády, veď to je o korupcii. Predseda vlády posunie podnet na Úrad pre verejné obstarávanie, ktoré máte pod plnou kontrolou. A odtiaľ príde, že nič sa nestalo. A Úrad vlády potom následne tak isto odpovie: „Plne akceptujeme to, čo povedali, že sa nič nestalo.“ No ale stalo sa: Nemocnica Nitra má dva stoly s nosnosťou 500 kilogramov, ktoré nepotrebuje, a mohla mať tri stoly s nosnosťou, ktoré potrebuje. Ale to asi niekomu nebolo po vôli. Že, pán poslanec Valocký, pán riaditeľ nemocnice, poslanec strany SMER – sociálna demokracia? Takto presne funguje verejná kontrola alebo kontrola inštitúcií, na ktoré sa teraz aj v tejto situácii Robert Fico obráti alebo obrátil. A takisto dá podnet v prípade piešťanského cétečka prešetriť Úradu pre verejné obstarávanie. Hádajme všetci, aká odpoveď na to príde? No bude presne taká istá, nič sa nestalo a Úrad vlády povie: „No vidíte, tá opozícia klamala a my nie sme skorumpovaní. Oni si iba vymýšľajú.“ To bol ten konkrétny príklad a, myslím, dosť rukolapný. Tá odpoveď z Úradu vlády je so včerajším dátumom. Pán premiér, máte v strane SMER aspoň trošku citu v sebe? Nepripadá vám už úplne zvrátené okrádať chorých ľudí? Tu máte dva prípady, cétečko, operačné stoly s 500-kilogramovou nosnosťou. A sestry v piešťanskej nemocnici nemajú dlhodobo preplatené nadčasy, vy tam robíte kšefty a okrádate nemocnicu o milión eur. Nehanbíte sa? Ľudia si musia nosiť toaletný papier do nemocníc a vy dovolíte košickej mafii beztrestne tunelovať zdravotníctvo. Opakujem sa, prečo máte strach proti nim zasiahnuť? Akým spôsobom vás držia v rukách? Čo majú na vás. Čím ste sa im zaviazali? Pán premiér, váš minister financií verejne vyhlasuje, ako bojuje voči tomu, aby firmy tunelovali zisky tým, že menia svoje sídlo do daňových rajov. Pán premiér, ako potom máme chápať to, že štát pod vaším osobným vedením veselo obchoduje s firmami, s utajenými vlastníkmi v práve týchto daňových rajoch. Čo to znamená? Viete, ako sa tomu hovorí ľudovo? Fico vodu káže, víno pije. Na zdravie, pán premiér. Vláda pod vaším vedením vo svojom programovom vyhlásení z mája 2012 deklarovala medzi kľúčovými úlohami výkonu svojho mandátu konsolidáciu verejného zdravotníctva s dôrazom na jeho finančnú stabilizáciu, ako aj zvýšenie vymožiteľnosti práva a systematickú likvidáciu korupcie na všetkých stupňoch spoločnosti. Aká je však realita? Korupcia s prepojením na politickú moc sa stala systémovým javom. Zdravotníctvo, ktoré je dlhodobo podvyživené sa stalo jednou z hlavných obetí politickými špičkami krytej korupcie. Pacienti dostávajú čoraz horšie služby. Chamtivé firmy s neznámymi vlastníkmi, ale cynicky zarábajú práve v tejto oblasti najviac. Vaša administratíva kryje tieto praktiky, videli sme konkrétny prípad, vždy až do chvíle, keď sa prostredníctvom odhaleného škandálu verejnosť dozvie o týchto skutočnostiach. Potom popravíte pešiakov. Pre slovenských občanov je zvlášť krutou správou, že platia v pomere k celkovým výdavkom v domácnosti na zdravotníctvo v hotovosti, teda z vlastných vreciek viac ako občania USA a viac, ako je v tomto priemer krajín OECD. Takto vyzerá tzv. bezplatné zdravotníctvo v réžii vlády Roberta Fica, vo vašej réžii, pán premiér. Jedným zo závažných dôsledkov korupcie je nedostatok zdrojov vo verejných financiách, ktorý vaša vláda nahrádza brutálnym zvyšovaním daňového zaťaženia. Týmto sa náklady korupcie rozkladajú na celú spoločnosť. Vaša vláda tak neadresne berie peniaze všetkým občanom, živnostníkom či podnikateľom a adresne ich rozdáva ľuďom spriazneným s vládnou stranou SMER – sociálna demokracia. Strana SMER – sociálna demokracia pod vaším vedením vytvorila v Slovenskej republike organizovaný systém, ktorý cielene vytvára priateľské prokorupčné prostredie pre straníckych nominantov strany a sponzorov strany SMER – sociálna demokracia, zároveň strana SMER – sociálna demokracia s vami na čele dlhodobo kryje odhaľovanie a spravodlivé potrestanie rozkrádania verejných zdrojov v prospech spriaznených osôb a bráni mu. Takéto konanie vykazuje všetky znaky trestného činu založenia a zosnovania zločineckej skupiny. Dovolím si na tomto mieste citovať Trestný zákon. Podľa § 129 ods. 4 sa zločineckou skupinou na účely tohto zákona rozumie, po prvé, štruktúrovaná skupina najmenej troch osôb, to spĺňate, ktorá existuje počas určitého časového obdobia, to spĺňate, po tretie, koná koordinovane s cieľom spáchať jeden alebo viacej zločinov, trestný čin legalizácie príjmu z trestnej činnosti alebo niektorý z trestných činov korupcie na účely priameho alebo nepriameho získania finančnej alebo inej výhody. Osobne si myslím, že to spĺňate. Podporou zločineckej skupiny sa rozumie úmyselné konanie spočívajúce v poskytnutí finančných alebo iných prostriedkov, služieb súčinnosti alebo vytváranie iných podmienok na účel založenia alebo zachovania existencie takej skupiny alebo spáchania trestných činov korupcie a legalizácie príjmov z trestnej činnosti. Čo si myslíte, pán premiér, o kom som teraz hovoril? Bolo to o piťovcoch alebo o ficovcoch? V čom sa líšite? Je to v tom, že máte obleky a kravaty? Aj Al Capone nosil kravatu. Stranícky klientelizmus dosahuje za vašej vlády už tak závratné rozmery, že začínajú spôsobovať deštrukciu základných funkcií štátu, Slovensko sa pod vaším vedením posúva od západného typu demokracie, ktorý sa naša spoločnosť snažila vybudovať od novembra 1989, k oligarchickému typu demokracie, kde oligarchovia napojení na vládne špičky bohatnú na vyciciavaní zdrojov štátu a obyčajní ľudia chudobnejú, kde bohatnú schránkové firmy s neznámymi vlastníkmi v Belize, na Cypre či v Honolulu, kde sa môžeme oprávnene domnievať, že v nich pôsobia samotní vládni politici alebo im blízke osoby. Pred dvadsiatimi piatimi rokmi ľudia mrzli na námestia v nádeji, že vybudujeme slobodnú, demokratickú a spravodlivú spoločnosť, v ktorej si každý nájde svoje miesto a férovú príležitosť pre realizáciu svojich schopností a talentu. Systém vytvárania krytý vašou administratívou je v príkrom rozpore s týmito ideálmi. Ľudia sú oprávnene sklamaní. Nestáli na námestiach počas novembrových večerov preto, aby sa bezmocne prizerali na to, ako sa politická moc zneužíva na obohacovanie úzkej skupiny vyvolených jednotlivcov prepojených so súčasnou vládnou špičkou strany SMER – SD. Vy, Robert Fico, ste ako predseda vlády Slovenskej republiky umožnili vytvoriť skorumpovaný, sofistikovaný systém, ktorým ľudia spriaznení so stranou SMER – SD systematicky rozkrádajú to, čo patrí všetkým občanom Slovenskej republiky. Tým ste stratili akékoľvek morálne právo zastávať post predsedu vlády Slovenskej republiky. Preto skupina poslancov Národnej rady Slovenskej republiky predkladá v súlade s Ústavou Slovenskej republiky návrh na vyslovenie nedôvery predsedovi vlády Slovenskej republiky Robertovi Ficovi. Pán premiér, možno sa vás dotklo moje označenie strany SMER – sociálna demokracia za zločineckú skupinu podľa Trestného zákona. Dovoľte mi preto, aby som prečítal inú definíciu: „Od ostatných foriem zločinu sa mafia odlišuje nielen svojou štruktúrou, ale aj infiltráciou do štátu. Mafia má svojich členov alebo svojich ľudí na miestach štátnych úradníkov, politikov, sudcov, aj v polícii. Vďaka tomu sa jej darí nielen presadzovať svoje záujmy, ale sa jej darí taktiež kryť svoju činnosť.“ Toto je definícia mafie. Prepáčte, ale hnevajte sa, koľko len chcete, ale ja nepoznám lepšiu definíciu toho, čo na Slovensku SMER – sociálna demokracia pod vaším vedením už siedmy rok pácha. V druhej časti odôvodnenia si dovolím uviesť pár príkladov, ktoré ste napáchali svojimi vlastnými rozhodnutiami. Osobne si myslím, že sú spojené s rozsiahlou korupciou. Nebojte sa, budem fér, budem hovoriť len o vašich osobných rozhodnutiach, ktoré spôsobili jednotlivo škody rádovo v miliardách eur, na tie stámiliónové a menšie si akože nespomeniem. Takže pozrime sa na niektoré vaše rozhodnutia ako premiéra. Váš stranícky denník Pravda 22. marca 2014 tohto roku v rozsiahlej analýze výhodnosti výstavby diaľnic píše: „Štát prerobil na výstavbe nitrianskej rýchlostnej cesty R1 vyše 2,5 mld. eur.“ Píše to váš stranícky denník. To nie je moja veta. Pán premiér, toto bolo vaše osobné rozhodnutie, lebo ste chceli silou-mocou diaľnicu postaviť do volieb. Preto ste ju dali postaviť cez PPP a tak, že Slovensko prerobilo 2,5 mld. eur podľa vášho straníckeho denníka, podľa analýzy, ktorú zverejnil váš stranícky denník. To znamená, že ste osobne zodpovedný za škodu 2,5 mld. eur len v tomto jednom jedinom prípade. Ďakujeme, pán premiér, za 5,4 mil. obyvateľov Slovenskej republiky. Ďalší prípad? Vy osobne ste evidentne ovplyvnený ruskými lobistami od dodávateľa presadili dostavbu dvoch blokov v Mochovciach. Dnes vieme, že na ich dostavbu, ak ich niekedy vôbec dostaviame, minieme minimálne dvojnásobok prvotného odhadu a nakoniec budeme v nich vyrábať elektrinu dvakrát drahšie, ako si ju môžeme nakúpiť na trhu. Je to celkom slušná logika. Že? Zároveň platí, že už dnes bez Mochoviec je Slovenská republika úplne sebestačná vo výrobe elektriny a nepotrebuje elektrinu dovážať, ani ju nevyváža, čiže vyrábame presne toľko elektriny, koľko jej potrebujeme. Tomu sa hovorí vyhodených 6 mld. eur do koša. Vzhľadom na podiel štátu, ktorý je tretinový, je to škoda pre štát cca 2 mld. eur vašou zásluhou a vaším aktívnym pričinením. Ďakujeme, pán premiér, po druhé. Ďalší prípad? Pred rokom ste dokonali jedno z najväčších ožobráčení Slovenskej republiky v dejinách, privatizéri SPP ponúkli svoj podiel späť štátu. Mali ste dosť času na to, aby ste našli scenár, akým by Slovenská republika mohla spätný nákup tohto podielu zrealizovať. Financovať totiž tak výnosný biznis pre štát by sa hrnuli všetky banky. Miesto toho, aby ste to urobili, neurobili ste nič. A tým ste umožnili nákup realizovať vašim kamarátom. Dohodli ste im superkšeft. Mohli sme kúpiť niečo, čo sme mohli mať do 7 rokov späť. Kvôli vašej nečinnosti to urobili finančné skupiny a s radosťou im banky na to požičali. Inak povedané, mohli ste v mene štátu urobiť biznis, kde by sme ako Slovenská republika mali ročný výnos 15 % z investície. Vy, nie, miesto toho, aby ste urobili výhodný biznis pre všetkých ľudí, majiteľov štátu s menom Slovenská republika, ste urobili všetko pre to, aby tento biznis urobili vaši kamaráti. Neboli by ste to však vy, ak by ste kamarátom ešte nedopriali čerešničku na tortu. Od nich ste následne ešte odkúpili dcérsku firmu a takto ste im zvýšili ešte o 60 mil. eur ročne zisk a štátu na krk zavesili presne rovnakú stratu. Som presvedčený, že toto konanie nebolo len tak zadarmo, škoda, ktorú ste spáchali v tomto prípade, je 300 mil. eur ročne na dlhé roky dopredu, miliardy eur za roky vopred. Ďakujeme, pán premiér, po tretie. Ďalší prípad sú napríklad slnečné elektrárne. Napriek tomu, že vás opakovane odborná obec upozorňovala, že nie je správne sa vrhnúť strmhlav do podpory obnoviteľných zdrojov, keďže sme mali termín ďaleko za rokom, keď ste to spustili, urobili ste to. Nasľubovali ste desiatkam nových slnečných elektrární v stovkách miliónov eur ročnú podporu. Vaša akože podpora zašla až tak ďaleko, že ste nasľubovali prevádzkovateľom slnečných elektrární, že od nich budete 15 rokov vykupovať elektrinu za desaťnásobne vyššie ceny, ako je ich dnešná trhová cena, za desaťnásobné vyššie ceny, ako je ich dnešná trhová cena. Čiže môžeme si to kúpiť na trhu za desatinu, nie, my si to radšej kúpime zo slnečných elektrární, spriaznených firiem, za 10-násobok, tisícpercentne predražené. Dve zaujímavosti poviem na záver. Z nich prvá je, že kľúčový hráč, t. j. prijímateľ dotácií, bol váš osobný priateľ pán Brhel. Aká je potom druhá? Finta je v tom, že príspevok, ktorý firmám zagarantoval pán premiér tu sediaci, platia všetci ľudia a firmy cez vyššie ceny elektriny. Inak povedané, premiér kamarátom dohodil superkšeft a platíme ho všetci. Škoda pre ľudí tu predstavuje cca 4 mld. eur za najbližších 15 rokov. Ďakujeme, pán premiér, po štvrté. Dovolím si zopakovať iba 4 kšefty, ktoré ste spravili a ktoré, si myslím, neboli zadarmo, R1 2,5 mld., Mochovce 2 mld., SPP 300 mil. ročne, dajme to iba na desať rokov, nech som grand, 3 mld. a 4 mld. pri slnečných elektrárňach. Počítajme to spolu, 2,5 plus 2 rovná sa 4,5 plus 3 je 7,5, plus 4 je 11,5, pán premiér, týmito štyrmi vašimi rozhodnutiami, na ktorých ste tvrdošijne stáli, ste ožobráčili Slovenskú republiku a jej občanov o 11,5 mld. eur, 11,5 mld. eur. (Slabý potlesk.) Iba pre takú predstavivosť pre ľudí, možno ktorí tlieskali na balkóne, poviem, ročne Slovensko vyberie na dani z príjmu všetkých zamestnancov a živnostníkov približne 1,5 mld. eur. Pán premiér iba na štyroch kšeftoch urobil kšeft, ktorý je 11,5 delených 1,5. Tí, čo viete rátať, tak rátajte, koľko je to. Je to 8-násobok? Čiže urobil kšeft taký veľký, že keď všetci ľudia budú platiť dane, z príjmu všetci živnostníci budú platiť dane, tak za 8 rokov to vyberie Slovensko, aby sme si nemysleli, že to 11,5 mld. je 11,5 mil. Čo to je? Amorálne ožobračujete milióny ľudí len na to, aby ste mohli rozdávať milióny a miliardy vašim. Popri tom ako správny populista podhodíte ľuďom kedy-tedy ohlodanú kosť. Príklad posledný poznáme všetci. Je to 11,5 mld. spriazneným firmám a 13 mil. eur ľuďom na vlaky zadarmo. Je to jedna tisícina z toho, jedna tisícina z toho. Inak povedané, z tých 11,5 mld. na tisíc rokov dopredu sme mohli mať zaplatené vlaky zadarmo pre všetkých dôchodcov a študentov. Pán premiér, gratulujem. Popri tom zopakujem vetu, ako správny populista podhodíte ľuďom kedy-tedy ohlodanú kosť. Tá mnohým, bohužiaľ, stačí na to, aby vám opäť verili a zverili moc ich okrádať. Takto sa, bohužiaľ, správajú ľudia vystavení dlhodobému pôsobeniu totality, ktorá z nich postupne vysala schopnosť sa vzoprieť a rozmýšľať. A pozrieme sa teraz na vašich osobných priateľov. Vášmu osobnému priateľovi a sponzorovi Jozefovi Kopeckému a jeho firme IKORES medzičasom premenovanej na Texo Partner, a medzičasom, samozrejme, aj človek z Honolulu pôsobí v tejto firme, ste štedro nadelili zákazky na odpratávanie snehu za 1,5 mld. Sk či výstavbu vojenského archívu ste chystali za 1 mld. Sk, samozrejme, bez súťaže. Nebudem spomínať všetky ďalšie kšefty, v ktorých sa táto firma nachádza, iba možno osobne jeden, som z Trnavy, aktuálne odovzdané nástupište, 300-metrový kus betónu za 6,25 mil. eur tejto firmičke IKORES, Texo Partner, kde, samozrejme, pôsobil Jozef Kopecký, veľmi blízky osobný priateľ nášho pána premiéra Roberta Fica. A hovoríte, že ste následne konali? Áno, tak, že po masívnom tlaku verejnej mienky ste odvolali pána Kašického z postu ministra obrany, avšak evidentne nie za trest, ale za odmenu. Inak sa totiž nedá vysvetliť vaše konanie, keď ste ho vzápätí vymenovali za nášho veľvyslanca do Bruselu s mnohonásobne vyšším platom. Čiže nieže ste ho za evidentný klientelizmus, čo je forma korupcie, odsúdili, ale ste ho práve, naopak, odmenili. Zvrátené konanie, pán premiér, sa tomu hovorí. Ďalší váš osobný priateľ pán Výboh je v dvoch krajinách Európskej únie podozrivý z korupčných trestných činov závratného rozsahu. Vy osobne, pán premiér, ste mu dohodli stretnutie, ktoré malo k týmto činom viesť. A tiež ste sa tohto stretnutia aj osobne aktívne zúčastnili. Tu sediaci váš ďalší osobný priateľ pán Paška je podozrivý z toho, že stojí za firmou Medical Group SK, ktorá je účastníkom spomínanej známej kauzy CT prístroja z Piešťan a ktorá akosi záhadne bohatne v časoch vašich vlád. Len za posledné dva roky vašej vlády jej štátne zákazky narástli na 17-násobok, to je o 1 700 % vyššie, zo 6 mil. eur na 105 mil. eur. Je evidentné, že v tomto prípade silné korupčné nitky spriadli sieť až do Košíc a miestny pavúk to s pažravosťou už prehnal. A vy o tom viete, nekonáte, lebo máte strach. Ďalších korupčných prípadov strany SMER – sociálna demokracia sú stovky. A verím, že zaznejú v rozprave. Pán premiér, svojho času ste sa vyjadrili, že korupcia ešte nikdy nebola tak blízko k premiérovi Slovenskej republiky. Bolo to preto, lebo jeden poradca pani premiérky Radičovej pýtal úplatky za Osrblie. Pán premiér, zamyslite sa nad sebou a pozrite sa do zrkadla. K vám korupcia nie je blízko, vy ste korupciou priam opradený z každej jednej strany. Ste jej stredobodom alebo inak nepoznám žiadneho vášho osobného priateľa, ktorý by nebol s korupciou spájaný. Pán premiér, ľudia od vás očakávali určite viac. Nechceli premiéra len ako bábku v rukách finančných skupín, ktorá kamarátsky zatvára oči nad kšeftmi svojich najbližších ľudí len preto, aby si udržal moc. Ľudia chceli premiéra, ktorý korupciu kryť nebude. Ľudia chceli premiéra, ktorý nebude skorumpovaných ministrov vlastnej strany odmeňovať teplým, lepším flekom v Bruseli. Pán premiér, možno si to neuvedomujete, ale mocensky stojíte najvyššie v tejto krajine. Byť premiérom však v prvom rade neznamená len mať moc, ale byť v prvom rade morálnym vzorom. Morálnym vzorom však už nikdy nemôže byť človek, ktorý systematicky vytvára, organizuje a udržuje systém, ktorý umožňuje vyciciavať to, čo patrí miliónom ľudí, v prospech pár svojich vyvolených. Pán premiér, obávam sa, že vy sa korupcii už postaviť skutočne nedokážete. Bohužiaľ, zmocnila sa vás a stali ste sa jej vazalom. Príliš dlho ste nad ňou privierali oči, až ste stratili schopnosť ju čo i len vidieť. Stalo sa pre vás úplne normálne uprednostňovať svojich straníkov pri štátnych zákazkách a už sa ani len nehanbíte k tomu verejne priznať. Korupčné správanie ste povýšili na štátnu doktrínu a spôsob robenia vašej politiky. Pre všetko, čo som dnes uviedol, som, pán premiér, hlboko presvedčený, že predstavuje doslova bezpečnostné riziko pre Slovenskú republiku a nemali by ste viac zastávať post premiéra. Dovoľte mi ukončiť moje vystúpenie dvomi citátmi. Z nich prvý je od Pavla Pašku, myslím, zo začiatku či z predošlého týždňa: „Vyhraj voľby a môžeš urobiť všetko.“ (Potlesk.) Následne druhý citát je od Alana Suchánka, lekára, ktorý spolu so sestrou Kovačovičovou upozornili na prípad tunelovania z piešťanskej nemocnice. Takto dnes odpovedal na otázku, prečo nabral tú odvahu: „Kvôli mladým ľuďom a mojim deťom by som veľmi chcel, aby Slovenská republika bola právnym štátom, aby moje deti a mladí ľudia nemuseli odchádzať zo Slovenska a aby Slovensko patrilo medzi slušné krajiny, aby na Slovensku platilo, že keď aj vysokopostavená osoba poruší zákon, tak sa môže dočkať toho čo exprezident vo Francúzsku.“ Ďakujem pekne. (Potlesk.)